次韵答邢惇夫
作者：黄庭堅
朝代：宋

paragraphs: 爲山不能山，過在一簣止。
渥洼騏驎兒，墮地志千里。
岷江初濫觴，入楚乃無底。
將升聖人堂，道固有廉陛。
邢子好少年，如世有源水。
方求無津涯，不作蛙井喜。
兒中兀老蒼，趣造甚奇異。
過閱王公門，袖中有漫刺。
別來阻河山，望遠每障袂。
斯文向千載，有志常寡遂。
後生文楚楚，照影若孔翠。
不應太玄草，睎價咸陽市。
雨作枕簞秋，官閒省中睡。
夢不到漢東，茗椀乃爲祟。
聞君肺渴減，頗復佳食寐。
讀書得新功，來雁寄一字。